**Google Earth** (algul nimega **EarthViewer 3D**) on ettevõtte Google mitmeplatvormiline programm planeedi Maa liitfotode vaatamiseks.

See programm loob satelliidipiltide, aerofotode ja muus vormis ruumiandmete mitmekülgsel kombineerimisel planeedist Maa kolmemõõtmelise mudeli. Google Earth võimaldab vaadata kogu maailma paiku linnulennult, ükskõik kui kõrgelt, pannes kokku tervikpildi paljudest satelliidipiltidest. See lubab kasutajatel vaadata linnu, tänavaid, maju jne. Satelliidipildi kvaliteet on varieeruv, mõnes eraldatumas ja vähemasustatud kohas on pilt üpriski halb. 

2019. aastal avalikustas Google, et Google Earth katab 98% maailma asustatud piirkondadest, sealjuures on programmi Street View' tööriista jaoks pildistatud üle 10 miljoni miili tänavaid. Google Earthis saab liikuda sisestades koordinaate või lihtsalt hiirega mingile kohale liikudes. Esimene täiesti 3D-s vaadeldav linn oli Hamburg aastal 2007. Google Earth on saadaval väga paljudes keeltes (37 keelt, neist 4 on kahes variandis), kusjuures on Google Earth saadaval läti ja leedu keeles, kuid mitte veel eesti keeles. 

Google Earth koosneb paljudest võimalustest ehk kihtidest, millest näiteks üks on Vikipeedia. Seega jõudes kaardil mingi punktini, on kohe võimalik näha pilti ja lugeda Vikipeediast sellekohast artiklit. Nüüdsest on võimalik Google Earthi kaudu kasutada ka lennusimulaatorit, millega piloot saab valida lennu alustamiseks ükskõik missuguse koha maailmas, seega saab proovida pidada piloodiametit. Lennusimulaatoril on kolm kiirklahvikombinatsiooni, mis varieeruvad olenevalt programmist: Control+Alt+A, Control+A, või Command+Option+A. Sellega Google Earthi võimalused ei piirdu, veel on võimalik vaadata teedel liiklusummikute kohti.

Visuaalandmete esitus
---------------------

Google Earthi pildid kuvatakse digitaalsel gloobusel, mis kuvab planeedi pinna ühe liitpildi abil. Sisse suumides muutuvad kujutised detailsemaks ning need kujutised hangitakse satelliitidelt või lennukitelt. Google Earth kasutab Landsat 8 kõrge kvaliteediga ja suurema sagedusega kujutisi. Pilte hoiustatakse Google'i serverites, mis internetiühenduse abil käivitatakse programmi avamisel. Piltide eraldusvõime ulatub 15 meetrist 15 sentimeetrini. Suure osa Maa kohta kasutab Google Earth "NASA Shuttle Radar Topography Missioni" kogutud digitaalsete kõrgusmudelite andmeid. See loob mulje kolmemõõtmelisest maastikust. 

Versioonis 5.0 lisandus rakendusse ajalooliste kujutiste (Historical Imagery) funktsioon, mis võimaldab kasutajal tutvuda kõigi Landsati satelliidiandmetega alates aastast 1984. Sarnast, aga veidi kureeritumat rolli täidab Google Earthi veebirakenduses aegrea funktsioon (Timelapse). Timelapse on ülemaailmse skaalaga sissesuumitav video, mis koosneb tuhandetest või miljonitest satelliidipiltidest. Timelapse aitab visualiseerida ja mõista Maal toimuvaid protsesse: linnastumist ja linnade laialivalgumist, metsade raiet või taastumist, maakattemuutusi, veeolusid ja palju muud. Kasutajad saavad vaadelda enda huvialasid või tutvuda mõne teadlaste väljavalitud piirkonnaga, kus üks või teine protsess satelliidipiltide aegrealt hästi kajastub. 

### 3D-kujutis

Esimesed Google Earthi 3D-hooned loodi selliste 3D-mudeldamisrakendustega nagu SketchUp ja alates 2009. aastast Building Makeri abil, mis laaditi 3D Warehouse'i kaudu üles Google Earthi. 2012. aasta juunis teatas Google, et asendab kasutajate loodud 3D-hooned automaatselt genereeritud 3D-võrguga. See võetaks kasutusele järk-järgult, alustades valitud suurematest linnadest, välja arvatud sellised linnad nagu London ja Toronto, mis nõudsid oma suure hulga hoonete üksikasjalike kujutiste töötlemiseks rohkem aega. Põhjuseks tuuakse 3D-hoonete suurem ühtlus ja konkureerimine Nokia Here'i ja Apple Mapsiga, mis seda tehnoloogiat juba kasutasid. 2016. aasta alguseks olid 3D-kujutised laienenud sadadesse linnadesse enam kui 40 riigis, sealhulgas kõigis USA osariikides ja hõlmates kõiki kontinente peale Antarktika.

2009. aastal valmis Google'i ja Madridis asuva Prado muuseumi koostöös Prado muuseumi 3D-kujutis, mudelis kujutati muuseumi sees 14 000-megapikslise resolutsiooniga 14 kuulsamat muuseumi maali.

### Tänavavaade

15. aprillil 2008 lisas Google Google Earthi versiooniga 4.3 tänavavaate, mis kuvab 360° panoraamfotosid tänava tasandil valitud linnadest ja nende ümbrusest. Fotod on tehtud autodele paigaldatud kaameratega, neid saab vaadata erinevas mõõtkavas ja mitme nurga alt ning on navigeeritavad neile pandud noole ikoonide järgi. Google Earthi tänavavaate abil saavad kasutajad külastada ja uurida 30 UNESCO maailmapärandi nimistusse kantud saiti koos ajaloolise kirjeldusega. Nende paikade hulka kuuluvad näiteks Giza püramiidid, Tāj Mahal, Sagrada Família, Dolomiidid ja Kew' botaanikaaed Londonis.

2019. aastal koostas Google koostöös Walt Disney Worldiga Pixar Street View'. Programm võimaldas vaatajatel Street View' kaudu otsida Toy Story teemaparki peidetud Pixari lihavõttemune.

Kosmos
------

Google Earthi kaudu saab uurida taevakehasid (Mars, Kuu) ja vaadata Maad kosmosest.

### Google Sky

Lisati Google Earthile 2007. aastal. See võimaldab kasutajal vaadelda taevatähti ja teisi taevakehasid. Programm valmis koostöös STScI-ga (Space Telescope Science Institute), mis on Hubble'i kosmoseteleskoobi teaduslik keskus.

### Google Mars

Google Mars võimaldab kasutajal avastada Marsi pinda. Tutvuda saab Marsi reljeefiga ja nähtava valguse ning infrapuna kaartidega.

### Google Moon

Apollo 11 40. aastapäeval 20. juulil 2009 avalikustatud Google Moon pakub kasutajatele virtuaalekskursioone Kuu pinnal, sealjuures üht Apollo missioonidest. Google Moon valmis koostöös NASA-ga.

Google Earthi kihid
-------------------

Google Earthi kihid, mis aitavad kokku viia geograafilist kohta ja sellekohast infot: 

1. Panoramio (üks Google Inci pakutavatest programmidest), näitab suure relevantsusega pilte, mis on üles laaditud Panoramiosse
2. Teedevõrgustik, kus iga erinev tee kategooria on märgitud erimärgistusega.
3. 3D-ehitised, mis näitab maailma suurlinnade ehitisi 3D-pildina (graafika on küll üsna väikese eraldusvõimega)
4. Google'i tänavavaade, millega saab 360° panoraamvaate suurlinnade tänavatest
5. Piirimärgistus, kus riikide piirid on märgitud, olenevalt liigist, eri värvidega
6. Liiklus, kus kasutaja saab vaadelda teede läbilaskevõimet
7. Ilm, kust saab informatsiooni ilma kohta kogu maailmas
8. Pildigalerii, mis on tehtud koostöös paljude institutsioonidega
9. Ookean, mis võimaldab tutvuda ookeanide ja veealuse maailmaga
10. Globaalne teadlikkus, mis avardab inimeste silmaringi globaalprobleemide kohta
11. Kasutajatele huvi pakkuvad teenindusasutused ja vaba aja veetmise kohad
12. Taevas, kus saab tutvuda taevatähtedega ja nende asukohaga
13. Planeet Marss, kus saab tutvuda Marsi pinna reljeefiga

Google Earthi versioonid
------------------------

Google Earthi saab kasutada järgmistes tuntud operatsioonisüsteemides: Windows, macOS, Linux, iOS ja Android.

* Google Earth Pro – algul oli tegemist äriklientidele suunatud versiooniga, mille kasutamine maksis 399 USA dollarit aastas. 2015. aasta jaanuaris otsustas Google Pro versiooni vabavaraks teha. Praegu on Google Earth Pro programmi standardversioon arvutite jaoks. Pro versioon sisaldab lisavõimalusi videote tegemiseks, printimiseks ja kauguste mõõtmiseks. Seda saab kasutada nii Windowsi, macOS-i kui ka Linuxi operatsioonisüsteemidel.
* Google Earth Plus – 2008. aastal lõpetatud Plusi versioon oli tasuline (20 $ aastas) uuendus, mis pakkus kasutajatele mitmesuguseid lisavõimalusi, näiteks ühilduvust GPS-seadmetega. Praeguseks on need võimalused saanud tasuta versiooni osaks.
* Google Earth for Web – kergesti kasutatav veebipõhine versioon, mille funktsioonid on limiteeritud. Praegu saab Webi versiooni kasutada ainult Chrome'i veebibrauseris.
* Google Earth Enterprise – 2006. aastal avaldatud Enterprise pakkus ettevõtetele võimalust luua ja majutada oma privaatseid kaarte ja nn 3D-gloobuse versioone. 2015. aasta märtsis lõpetas Google selle toote arendamise, ent 2017. aastal avaldati GitHubis GEE Fusion, GEE Server ja GEE Portable Server koodiread. Praegu on need vabavarana kõigile kättesaadavad.
* Google Earth Studio – Studio on tööriist, mille abil saab Google Earthi 3D-mudelitest luua animatsioone. Praegu töötab see ainult Chrome'i veebibrauseriga ning nõuab eelnevat registreerimist.
* Google Earth for Mobile – rakendus, mis funktsioonidelt sarnaneb veebipõhise Google Earthiga. Vaatamisvõimalused samad, kuid programme ei saa koostada. Rakendus on olemas Androidi ja iOS-i operatsioonisüsteemidele.
* Google Earth VR – 2016. aasta novembris avalikustas Google programmi virutaalreaalsuse versiooni.

Google Earth Engine
-------------------

Google Earth Engine on pilvandmetöötluse platvorm satelliidipiltide ja muude georuumiliste andmete töötlemiseks. See tagab kõigile ligipääsu suurtele satelliidipiltide andmebaasile. Google Earth Engine rakendusaladeks on näiteks muutuste vaatlemine põllumajanduses, loodusressurssides ning kliimas, kasutades georuumilisi andmeid satelliitidelt. Seiret viiakse läbi Landsati satelliidiga ning Google Earth Engine põhineb satelliidiprogrammist saadud andmetel. 

Tänu Google Earth Engine'ile ja Google Cloud Storage’ile on Landsat ja Sentinel-2 andmestik kergesti kättesaadav nii teadlastele, kui ka tavainimestele. Programmis on rakendatud JavaScripti ja Pythoni programmeerimise liidesed, mis võimaldab teha serveritele päringuid ja graafilist kasutajaliidest.

2013. aastal koostasid USA Marylandi ülikooli teadlased Earth Engine'i abil esimesed suure eraldusvõimega ülemaailmse metsakatte ja kadude kaardid, mis andsid aimu ülemaailmse metsakatte üldisest vähenemisest. Muud Earth Engine'i varasemad rakendused võimaldasid näiteks tiigrite elupaiku jälgida ja malaariariskiga alasid kaardistada, aga ka saada ülevaate maailma pinnaveevarudest, metsaga kaetud aladest jne. Sestpeale on Earth Engine'is töödeldud andmeid hakatud kasutama üha rohkemates valdkondades, näiteks metsanduses ja põllumajanduses, hüdroloogias, loodusõnnetuste hindamisel, linnade kaardistamisel, atmosfääri ja pinnase kaardistamisel jne.

Kriitika
--------

Google Earthi tarkvara on aastate jooksul saanud kriitikat nii riigiametnikelt ja julgeolekuasutustelt kui ka inimõiguste eest seisvatelt organisatsioonidelt. Ühelt poolt on tarkvara peetud inimeste privaatsust rikkuvaks, teiselt poolt on riikliku tähtsusega militaarobjektide ja muude strateegiliselt oluliste paikade kohta detailse kolmemõõtmelise info jagamine tõstatanud ka laiemaid julgeolekuküsimusi. Mitmes Lähis-Ida riigis on programmi kasutamine võimatu, Iraani ja Sudaanis on see alates 2007. aastast olnud blokeeritud USA valitsuse ekspordipiirangute tõttu. Marokos blokeeris riiklik telekommunikatsiooniettevõte Maroc Telecom Google Earthi 2006. aastal.

Privaatsuskaalutlustel on veel mitu riiki (sh India, Tšehhi, Austria) ise ajutiselt keelustanud või piiranud Google Earthi tänavavaate jaoks andmete kogumist ja nende avalikustamist. Üldjuhul on sellistest piirangutest läbirääkimiste tulemustel loobutud tingimusel, et Google suudab järgida meetmeid nõutud olukordades kõrgendatud privaatsuse tagamiseks. Lisaks automaatsele nägude ja auto numbrimärkide hägustamisele on igal Google’i kasutajal võimalik paluda enda kodu hägustamist tänavavaates. Nii on näiteks Saksamaal oma koduvalduse detailse kujutise Street View'st eemaldada lasknud ligi 250 000 leibkonda.

Hägustamist ning potentsiaalselt haavava info eemaldamist (sh 3D-mudelite või tekstiinfo eemaldamist) on Google Earthis kasutatud ka riikliku julgeoleku tugevdamise meetmetena. Rakenduses on hägustatud või moonutatud mitmete sõjaväe- ja õhutõrjebaaside, lennuväljade, tuumajaamade ja riiklikult tähtsate isikute elupindade ruumikujud. Üheks privaatsus- ja julgeolekumeetmete tugevdamise ajendiks oli kindlasti terrorismioht – terroristid kasutasid Google Earthi nii 2008. aasta Mumbai pommitamise kui ka 2009. aastal toimunud Paul Findley administratiivhoone terrorirünnaku planeerimiseks.

Viited
------

1. ↑  The Verge. "Google reveals just how much of the world it's mapped with Street View and Earth". *www.theverge.com*. Vaadatud 19. aprillil 2023.
2. ↑  "Dive into the new Google Earth". *Official Google Blog* (inglise). Vaadatud 19. aprillil 2023.
3. ↑  "Google Timelapse". *earthengine.google.com*. Vaadatud 19. aprillil 2023.
4. ↑  Museo del Prado (14. jaanuar 2009). "14 masterpieces from the Museo del Prado in mega-high resolution on Google Earth". Vaadatud 19. aprillil 2023.
5. ↑  Knight, Will (22. august 2007). "Celestial add-on points Google Earth at the stars". *New Scientist* (Ameerika inglise). Vaadatud 19. aprillil 2023.
6. ↑  "About Google Mars". *www.google.com*. Vaadatud 19. aprillil 2023.
7. ↑  Taylor, Frank (20. juuli 2009). "Look at the Moon in Google Earth - Available Now!". *Google Earth Blog* (Ameerika inglise). Vaadatud 19. aprillil 2023.
8. 1 2 3 4  "Earth Versions". *Google Earth* (inglise). Vaadatud 19. aprillil 2023.
9. ↑  "Google Earth Pro Is Now Available for Free". *Gizmodo* (inglise). 31. jaanuar 2015. Vaadatud 19. aprillil 2023.
10. ↑  "Google Earth". *web.archive.org*. 20. aprill 2008. Originaali arhiivikoopia seisuga 20. aprill 2008. Vaadatud 19. aprillil 2023.
11. ↑  "Open-Sourcing Google Earth Enterprise". *Google Cloud Blog* (Ameerika inglise). Originaali arhiivikoopia seisuga 27. mai 2023. Vaadatud 19. aprillil 2023.
12. ↑  "Google Earth Studio". *Google Earth Studio* (inglise). Vaadatud 19. aprillil 2023.
13. ↑  "Google Earth VR — Bringing the whole wide world to virtual reality". *Google* (Ameerika inglise). 16. november 2016. Vaadatud 19. aprillil 2023.
14. ↑  Products, Electronic (24. september 2012). "Why is Google being blocked in Iran?". *Electronic Products* (Ameerika inglise). Vaadatud 19. aprillil 2023.
15. ↑  SudanTribune (1. jaanuar 1970). "US law prevents Google Earth downloads in Sudan". *Sudan Tribune* (Ameerika inglise). Originaali arhiivikoopia seisuga 6. detsember 2021. Vaadatud 19. aprillil 2023.
16. ↑  Geens, Stefan (24. august 2006). "Morocco censorship? Possibly not". *Ogle Earth* (Ameerika inglise). Vaadatud 20. aprillil 2023.
17. ↑  Ribeiro, John (20. juuni 2011). "Google Street View blocked in Bangalore". *Computerworld* (inglise). Vaadatud 19. aprillil 2023.
18. ↑  "Czech Republic blocks Google's data mapping feature | Seer Press". *web.archive.org*. 13. märts 2012. Originaali arhiivikoopia seisuga 13. märts 2012. Vaadatud 19. aprillil 2023.
19. ↑  "Google Street View finally captures missing Austria". *phys.org* (inglise). Vaadatud 19. aprillil 2023.
20. ↑  Jeffries, Stuart (14. juuli 2014). "Mansion Map: a guide to rich people's houses, until Google blurs them out". *The Guardian* (Briti inglise). ISSN 0261-3077. Vaadatud 19. aprillil 2023.
21. ↑  "Low Number of Objections: Germans Unfazed by Google Street View". *Der Spiegel* (inglise). 21. oktoober 2010. ISSN 2195-1349. Vaadatud 19. aprillil 2023.
22. ↑  "Mumbai attacks: Indian suit against Google Earth over image use by terrorists". *www.telegraph.co.uk*. Vaadatud 19. aprillil 2023.
23. ↑  "Attempt to Attack the Paul Findley Federal Building in Springfield, Illinois". *FDD* (inglise). 17. detsember 2009. Vaadatud 19. aprillil 2023.

Välislingid
-----------

* Koduleht
* Allalaadimisleht